Bumm.sk | Andruskó: skizofrén állapotok a városvezetésben
Andruskó: skizofrén állapotok a városvezetésben
2016. február 12. péntek - 20:15
Andruskó Imre, a Híd önkormányzati képviselője péntek délelőtti sajtótájékoztatóján a csütörtöki, február 11-i testületi ülésen hozott döntésekről és a városvezetésben tapasztalható skizofrén állapotokról beszélt.
A képviselő szerint a csütörtöki napon két nagy blokkot sikerült megtárgyalni: az interpellációk és a pénzügyi kérdések kerültek terítékre.
A képviselő az interpellációkból két dolgot emelt ki: Bastrnák Tibor kérésére a polgármester úrnak rendszeresen kellene anyagot hoznia a kettes lakótelepről, amelyben beszámol, mit sikerült itt elérni. Andruskó itt a kettesen élő, összeférhetetlen polgárokra célzott, bár megjegyezte, hogy most – mivel tél van – nyugalom van. A képviselő szerint a helyzet robbanásveszélyes, és a tavasz közeledtével valószínűleg újra jelentkeznek majd a korábbi gondok. Arra kérik a polgármestert, hogy legkésőbb márciusig hozza be azokat a javaslatokat, amelyeket a város tenni kíván a helyzet javítása érdekében.
A másik kérdés, melyet Andruskó skizofrén állapotnak nevezett, azzal kapcsolatban vetődött fel, hogy a képviselő szerint a városvezetés érdekes módon viszonyul a Híd frakciójához. A frakciót azért érte támadás, mert egyesek szerint tavaly egy fiktív alapot fogadtak el, amikor 8 millióról 8,2-re emelték a részadók nagyságát, holott a csütörtöki gyűlésen Kónya főosztályvezető úr is elismerte, alul volt tervezve ez a bevételi forrás. Végül a tervezett összeg helyett 8 383 144 euró jött be a részadókból, vagyis a 8 200 000-es ajánlás nem volt fiktív. Andruskót leginkább az zavarja, hogy miközben az egyik oldalról az egyik alpolgármester nyílt levélben támadja őt, addig a Komáromi Lapok hasábjain bemutatják azokat a tavalyi beruházásokat, melyek abból az összegből valósultak meg, amit így sikerült félretenni. Andruskó szerint a városvezetésnek el kéne dönteni, hogyan kommunikál.
A tavalyi költségvetésben a pénzügyi bizottság kérésére létre lett hozva egy 526 ezer eurós alap, melyet a Híd frakciója támogatott. Andruskó szerint a csütörtöki ülésen azok voltak a leghangosabbak a tőke jellegű kiadások szétosztásánál, akik nem támogatták ezen alap létrehozását. Ez megint csak skizofrén állapot a képviselő szerint: egyik oldalról érkezik a támadás a költségvetés létrehozása miatt, másik oldalról szeretnék szétosztani az így félretett pénz.
A csütörtöki ülésen több órás vita alakult ki. A város két javaslattal érkezett: vagy le kell kötni 180 ezer eurót a tőke jellegű kiadásokból, vagy június végéig nem szabad meríteni ezekből az összegekből. A lekötéssel Andruskó szerint az a baj, hogy a tételek között vannak olyanok melyek pl. a zeneiskolában a béremelést fedezik, vagy a Comorra Servis esetében a szezon beindításához kell, vagy a 12 ezer eurós tartalék, melyet a rendőrségre akartak fordítani.
Andruskó ezzel szemben egy olyan javaslattal állt elő, hogy ne kössék le ezt a pénzt, hanem június harmincadikáig minden dologi kiadási tétel 1 százalékát fagyasszák be. Ez 19 460 742 euró egy százalékát, vagyis 194 000 eurót jelent. Ez a javaslat technikailag is kivitelezhető.
A javaslatról óriási, több órás vita alakult ki, végül a huszonhárom képviselőből húszan támogatták Andruskó javaslatát. A képviselő javaslata azért előnyös, mert az egyes tételek esetében kisebb összegek kerülnek lekötésre – pl. a zeneiskola esetében a 25 ezer helyett 4 ezer euró kerül lekötésre. Andruskó szerint ez így mindenkivel szemben igazságos.
A másik nagy téma a 150 000 eurós projektalappal volt kapcsolatos. A Híd frakciója beleegyezett az alap létrehozásába, csak annyit kért, hogy június 30-ig a városvezetés számoljon be arról hányszor és hova pályázott, illetve milyen sikerességgel. Arról is döntés született, hogy a 150 ezer euróból 100 ezret el fognak költeni öt épület hőszigetelésére, nyílászáró cseréjére, létezik ugyanis egy pályázat az épületek energetikai hatásfokának növelésére. Ha nem lesz sikeres mind az öt pályázat, akkor természetesen az összeg sem lesz száz ezer euró.
Andruskó felhívta rá a figyelmet, hogy minden olyan döntést támogatott a frakció, amely a város érdekét szolgálja.
A tőke jellegű kiadásoknál a frakció szinte minden javaslatot támogatott, mivel a PHSR (Program hospodárneho a sociálneho rozvoja) tartalmaz egy ötszáz milliós csomagot, amely összefoglalja az összes beruházást, melyet meg kell csinálni az elkövetkező 5-10-15 évben. Ezért is támogatott a frakció szinte minden javaslatot.
Nagy vitát váltott ki viszont az iskolai alap. Andruskó szerint itt a polgármester úr hibázott, mert még decemberben el kellett volna mondania őszintén, hogy nem áll rendelkezésre a 260 ezres összeg a tavalyi költségvetésből (kevés jött be a telkek eladásából).
Az interpellációk során azt is jelezték, hogy még egy polgármester sem élt azon jogával, hogy a tételsorok között tologatja a pénzeket. A polgármester tavaly elvett a rendőrségtől 10 000 eurót, s áttette a szociális munkások béralapjába. Ehhez joga volt, de Andruskó szerint ezek után nincs joga az alpolgármesternek a Híd frakcióján számon kérni a rendőrség támogatásának hiányát.
Ezen kívül két nagy téma volt még: a sportalapnál kb. 240 ezer euró került szétosztásra, a kulturális alapnál pedig kb. 60 ezer euró.
Andruskó megjegyezte, nem csoda, hogy a csütörtöki ülésen nagy vita alakult ki, hiszen kb. egymillió euró került szétosztásra, ilyenkor pedig kell, hogy legyenek pro és kontra érvek.
A KrálikTV jóvoltából az érdeklődők megtekinthetik a teljes ülést: